Seega on riik selgelt asunud kodanike lollitamise teele, esitades avalikkusele kas teadvalt mittepõhjendatud (ehk laest võetud) või suisa valeandmeid. Hiljuti võis taaskord lugeda eksitavat uudist, et riik on valmis USA-d abistama, andes nafta tõrjumiseks oma poome. Tegelikkuses ei ole muidugi tegemist riigiabi, vaid  äritehinguga, mille üheks osapooleks on Lamor Corporation, erafirma, kes Eestile jt riikidele nimetatud varustuse on müünud ning nüüd riikidest Mehhiko lahe õnnetuse tõrjumiseks kokku ostab. Artikkel vahendas piirivalveosakonna mereoperatsioonide büroo juhi Harry Kattai sõnu, et esialgsete andmete kohaselt saadetakse USA-sse kaks-kolm kilomeetrit tõrjepoomi, mille tulemusel ei kahane Eesti enda tõrjevõimekus, kuna alles jääb veel mitmete kilomeetrite jagu poome. 2009. aasta seisuga oli piirivalvel üldse kokku  olemas 2,7 kilomeetrit avamere poome ning 4,2 kilomeetrit rannikulähedasi poome, kuid viimaseid ei ole artikli kohaselt küsitud. Allesjäävate kilomeetrite arvu ei ole millegipärast samuti avalikustatud, millest tekib kahtlus, et uute poomide saamise ahnuses ja Eesti riigile omases lootuses, et meiega nagunii midagi ei juhtu, jääb Eesti vahepeal ka elementaarsest tõrjevõimekusest ilma. Tõrjetööd Mehhiko lahel kestavad kindlasti sügiseni, kui mitte kauem, ning enne tõrjetööde lõppu ei hakka keegi kindlasti  uute poomide tarnimisega tegelema.